Source: https://e-justice.europa.eu/content_specialised_courts-19-si-sk.do?init=true
Timestamp: 2020-07-07 01:13:30+00:00

Document:
Špecializované súdy - Slovinsko
V tejto časti nájdete informácie o organizácii špecializovaných súdov v Slovinsku.
Pracovné súdy a sociálny súd prvého stupňa (Delovna sodišča in socialno sodišče prve stopnje)
Podľa ustanovení právnych predpisov majú pracovné súdy právomoc rozhodovať v individuálnych alebo kolektívnych pracovnoprávnych sporoch, pričom sociálny súd disponuje právomocou rozhodovať v sociálnoprávnych sporoch.
Pracovné súdy a sociálny súd prvého stupňa rozhodujú na prvom stupni. Vyšší pracovný a sociálny súd (Višje delovno in socialno sodišče) rozhoduje o odvolaniach (pritožbe) proti rozhodnutiam pracovných súdov a sociálneho súdu prvého stupňa. Odvolaniami (pritožbe) proti rozhodnutiam Vyššieho pracovného a sociálneho súdu a preskúmaním týchto rozhodnutí (revizije) sa zaoberá Najvyšší súd Slovinskej republiky.
Pracovný súd má právomoc rozhodovať v individuálnych pracovnoprávnych sporoch:
týkajúcich sa začatia, existencie, trvania a ukončenia pracovnoprávnych vzťahov,
týkajúcich sa práv, povinností a zodpovednosti vyplývajúcich z pracovnoprávnych vzťahov medzi zamestnancami a zamestnávateľmi alebo ich právnymi zástupcami,
týkajúcich sa práv a povinností vyplývajúcich zo vzťahov medzi zamestnancom a zákazníkom, pre ktorého sa zamestnanec zmluvne zaväzuje pracovať na základe zmluvy medzi zamestnávateľom a zákazníkom,
medzi zamestnávateľmi a uchádzačmi o prácu v súvislosti s procesom prijímania do zamestnania,
týkajúcich sa práv a povinností vyplývajúcich z priemyselného vlastníctva, dohodnutých medzi zamestnancom a zamestnávateľom na základe pracovnoprávnych vzťahov,
týkajúcich sa práce vykonávanej maloletými mladšími ako 15 rokov, učňami, žiakmi a študentmi,
týkajúcich sa štipendií pre žiakov alebo študentov udelených zamestnávateľmi,
týkajúcich sa neplatenej skúšobnej doby,
týkajúcich sa akéhokoľvek iného aspektu stanoveného v zákone.
Pracovný súd má tiež právomoc rozhodovať, či je poisťovňa jednou zo žalovaných strán v spore o odškodnom, v ktorom bola právomoc udelená pracovnému súdu.
Pracovný súd má právomoc rozhodovať v kolektívnych pracovnoprávnych sporoch:
týkajúcich sa platnosti kolektívnej zmluvy a jej uplatňovania medzi zmluvnými stranami alebo medzi zmluvnými stranami a tretími stranami,
týkajúcich sa právomoci viesť kolektívne vyjednávania,
týkajúcich sa súladu kolektívnych zmlúv so zákonom, vzájomného súladu kolektívnych zmlúv a súladu všeobecne záväzných právnych aktov zamestnávateľa so zákonom a s kolektívnymi zmluvami,
týkajúcich sa zákonnosti štrajkov a iných foriem protestných akcií zamestnancov,
týkajúcich sa účasti zamestnancov na riadení,
týkajúcich sa právomocí odborových organizácií v pracovnoprávnych vzťahoch,
týkajúcich sa stanovenia reprezentatívnosti odborov,
Sociálny súd má právomoc rozhodovať v týchto sociálnoprávnych sporoch:
1. Dôchodkové a invalidné poistenie:
týkajúcich sa práv na povinné dôchodkové a invalidné poistenie, ako aj práv vyplývajúcich z tohto poistenia,
týkajúcich sa práv na povinné doplnkové dôchodkové poistenie, ako aj práv vyplývajúcich z tohto poistenia,
týkajúcich sa platenia príspevkov na povinné dôchodkové a invalidné poistenie a povinné doplnkové dôchodkové poistenie,
týkajúcich sa špecifikácie alebo zrušenia pozícií, pre ktoré je začlenenie do doplnkového dôchodkového poistenia povinné,
týkajúcich sa dobrovoľného začlenenia do povinného dôchodkového a invalidného poistenia a platenia príspevkov na toto poistenie,
týkajúcich sa uznania a odkúpenia obdobia započítateľného na dôchodok,
týkajúcich sa práv na štátom vyplácaný dôchodok,
súvisiacich s občianskym registrom.
2. Zdravotné poistenie:
týkajúcich sa práv na povinné zdravotné poistenie a práv z neho vyplývajúcich, ako aj platenia príspevkov na toto poistenie.
3. Poistenie pre prípad nezamestnanosti a hľadania zamestnania:
týkajúcich sa práv na povinné poistenie pre prípad nezamestnanosti a práv z neho vyplývajúcich, ako aj platenia príspevkov na toto poistenie,
týkajúcich sa dobrovoľného začlenenia do povinného poistenia pre prípad nezamestnanosti a platenia príspevkov na toto poistenie,
týkajúcich sa štipendií, pri udeľovaní ktorých je rozhodujúca finančná situácia, a štipendií pre nadané osoby,
týkajúcich sa pôžičiek na štúdium na základe záruk a dotovaných úrokových sadzieb, pri poskytovaní ktorých je rozhodujúca finančná situácia.
4. Rodičovská ochrana a rodinné dávky:
týkajúcich sa práv na poistenie rodičovskej ochrany a práv z neho vyplývajúcich, ako aj platenia príspevkov na toto poistenie,
týkajúcich sa práv na rodinné dávky.
5. Sociálne dávky:
týkajúcich sa dávok sociálneho zabezpečenia,
týkajúcich sa práv na rôzne druhy sociálnych dávok, ak je ich účelom riešiť sociálne zabezpečenie žiadateľa a ak je finančná situácia rozhodujúca pre uznanie nároku na danú dávku.
Sociálny súd má v uvedených oblastiach tiež právomoc rozhodovať v sociálnoprávnych sporoch:
týkajúcich sa vrátenia neoprávnene získaných prostriedkov,
týkajúcich sa náhrady škôd, ktoré spôsobil verejný subjekt alebo predstaviteľ verejnej moci poistencovi alebo žiadateľovi o dávku sociálneho zabezpečenia, prípadne škôd, ktoré poistenec spôsobil inštitúcii v súvislosti s poistnými vzťahmi alebo v súvislosti s výkonom práv v zmysle sociálneho zabezpečenia.
Sociálny súd má tiež právomoc rozhodovať v sociálnoprávnych sporoch, ktoré stanovuje zákon.
Pracovné a sociálne súdy prvého stupňa v Slovinskej republike sú:
pracovný súd v Celje so sídlom v Celje a so súdnou právomocou pre územie súdneho obvodu Celje,
pracovný súd v Koperi so sídlom v Koperi a so súdnou právomocou pre územie súdnych obvodov Koper a Nova Gorica,
pracovný a sociálny súd v Ľubľane so sídlom v Ľubľane a s právomocou rozhodovať v pracovnoprávnych sporoch na území súdnych obvodov Kranj, Krško, Ľubľana a Novo Mesto, ako aj v sociálnoprávnych sporoch na celom území Slovinskej republiky,
pracovný súd v Maribore so sídlom v Maribore a so súdnou právomocou pre územie súdnych obvodov Maribor, Murska Sobota, Ptuj a Slovenj Gradec.
Súdy prvého stupňa rozhodujú v pracovnoprávnych sporoch v mieste sídla súdu, ak nie je stanovené, že sú povinné rozhodovať na externých pracoviskách (oddelek).
V pracovnoprávnych a sociálnoprávnych sporoch rozhoduje súd prvého stupňa v senáte (senat), ktorého členmi sú: sudca vo funkcii predsedu senátu a dvaja prísediaci sudcovia, z ktorých jeden musí byť zvolený zo zoznamu zástupcov zamestnancov alebo poistencov a druhý zo zoznamu zástupcov zamestnávateľov alebo poisťovní.
Samosudca rozhoduje v individuálnych pracovnoprávnych a sociálnoprávnych sporoch týkajúcich sa majetkových právnych nárokov, ak hodnota sporu nepresahuje 40 000 EUR. Bez ohľadu na hodnotu sporu musí samosudca rozhodovať v určitých dôležitých veciach (napr. v individuálnych pracovnoprávnych sporoch týkajúcich sa pozastavenia pracovnej zmluvy, skúšobnej doby, práce nadčas, prestávok, odpočinku, dovolenky a iných druhov neprítomnosti v práci, povinnosti vykonať prácu z dôvodu výnimočných okolností, disciplinárnych postihov, dočasného odvolania z práce z dôvodu začatia disciplinárneho konania a dočasného pridelenia na výkon inej práce; v sociálnoprávnych sporoch vo veci práva na opatrovateľský príspevok, práva na invalidný príspevok z dôvodu fyzického postihnutia a práva na kúpeľnú liečbu).
Vyšší pracovný a sociálny súd (Višje delovno in socialno sodišče)
Vyšší pracovný a sociálny súd rozhoduje o odvolaniach proti rozhodnutiam pracovných súdov a sociálneho súdu prvého stupňa. Najvyšší súd Slovinskej republiky rozhoduje o odvolaniach proti rozhodnutiam Vyššieho pracovného a sociálneho súdu a o preskúmaniach týchto rozhodnutí.
Vyšší pracovný a sociálny súd sídli v Ľubľane.
Vyšší pracovný a sociálny súd pri rozhodovaní zasadá v senáte zloženom z troch sudcov.
Správny súd Slovinskej republiky (Upravno sodišče Republike Slovenije)
Správny súd Slovinskej republiky je príslušný na rozhodovanie o administratívnoprávnom spore v súlade s postupmi a stanoveniami uvedenými v zákone o administratívnoprávnych sporoch (Zakon o upravnem sporu).
V súlade s týmto zákonom je v administratívnoprávnom spore zaručená súdna ochrana práv a legitímnych záujmov fyzických a právnických osôb s ohľadom na rozhodnutia a opatrenia verejných subjektov, miestnych orgánov a predstaviteľov verejnej moci.
V administratívnoprávnych sporoch súd rozhoduje o:
zákonnosti konečných správnych aktov, ktoré zasahujú do právneho postavenia žalujúcej strany,
zákonnosti jednotlivých aktov a opatrení, ktoré zasahujú do ľudských práv a základných slobôd jednotlivca, ak nebola zabezpečená iná forma súdnej ochrany,
zákonnosti aktov prijatých verejnými subjektmi, vydaných vo forme nariadenia, ktoré upravujú jednotlivé druhy vzťahov,
verejnoprávnych sporoch medzi štátom a miestnymi spoločenstvami, medzi miestnymi spoločenstvami a medzi miestnymi spoločenstvami a predstaviteľmi verejnej moci v prípadoch stanovených zákonom, ak nie je v ústave alebo v zákone zaručená iná forma súdnej ochrany,
zákonnosti iných aktov v prípadoch stanovených zákonom.
V administratívnoprávnych sporoch rozhoduje na prvom stupni Správny súd Slovinskej republiky. Najvyšší súd Slovinskej republiky však rozhoduje o odvolaniach proti rozhodnutiam súdov prvého stupňa v administratívnoprávnych sporoch alebo o preskúmaniach týchto rozhodnutí.
Sídlo Správneho súdu Slovinskej republiky je v Ľubľane.
Správny súd musí rozhodovať vo svojom sídle alebo v týchto pobočkách:
pobočka v meste Celje pre oblasť, ktorá patrí pod Vyšší súd v Celje,
pobočka v meste Nova Gorica pre oblasť, ktorá patrí pod Vyšší súd v Koperi,
pobočka v meste Maribor pre oblasť, ktorá patrí pod Vyšší súd v Maribore.
Správny súd pri rozhodovaní zasadá v senáte zloženom z troch sudcov s výnimkou prípadov stanovených zákonom, v ktorých rozhoduje samosudca.
Na Najvyššom súde rozhoduje o zastavení konania samosudca; pri rozhodovaní o odvolaniach a preskúmaniach, ako aj o kompetenčných sporoch medzi správnym súdom a všeobecným alebo špecializovaným súdom zasadá súd v senáte zloženom z troch sudcov; v kompetenčných sporoch medzi správnym súdom a Najvyšším súdom je senát zložený z piatich sudcov.
Viac informácií o súdoch v Slovinsku môžete nájsť na oficiálnom webovom sídle Najvyššieho súdu Slovinskej republiky.
Pracovné súdy
Správny súd Slovinskej republiky
Posledná aktualizácia: 27/05/2020

References: súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd